actinium
Store norske leksikon,Realfag,Kjemi,Grunnstoffer,Ustabile grunnstoffer
Actinium er et radioaktivt grunnstoff som har atomnummer 89 og atomsymbol Ac. Det er et uedelt, sølvhvitt metall som korroderer lett i luft. Actinium hører til gruppe 3 i periodesystemet, og det er én av actinoidene.
Mikromengder av flere actiniumforbindelser er blitt fremstilt. Actinium er treverdig i de fleste kjemiske forbindelser, og kjemisk sett ligner det på lantan og de treverdige lantanoidene. Egenskaper og forekomst 27 isotoper av actinium er kjent, med massetall (nukleontall) fra 206 til 236 og med halveringstider fra 69 nanosekunder for 217Ac til 21,773 år for 227Ac. I tillegg til 227Ac er spormengder av 225Ac (halveringstid 10,0 dager) påvist i naturen. Disse er desintegrasjonsprodukter av henholdsvis 235U (uran) og 237Np (neptunium), men det er bare 227Ac som er så langtlevende at den kan fremstilles i veibare mengder. Historie Actinium ble oppdaget i en uranbekblende (hovedsakelig bestående av U3O8) av den franske kjemikeren A. L. Debierne i 1899 og uavhengig av ham av tyskeren F. O. Giesel i 1902. At actinium forekommer i uranmalmer (0,15 mg i ett tonn bekblende), skyldes at actinium-isotopen med nukleontall 227, 227Ac, er et ledd i den radioaktive uran-actinium-serien ((4n+3)-serien). Altså dannes actinium ved naturlig radioaktiv desintegrasjon fra 235U, se radioaktivitet (radioaktive serier).Fremstilling av 227Ac lyktes første gang i 1947/48 ved Argonne National Laboratory i Chicago hvor 1,27 mg av en mer enn 95 % ren actiniumforbindelse ble fremstilt ved å bestråle radium med nøytroner: \[\ce{^226_88Ra + ^1_0n -> ^227_88Ra ->[\beta^-] ^227_89Ac}\]Metallisk actinium ble første gang fremstilt i 1955 fra oksidet Ac2O3 ved å omdanne dette til fluorid AcF3 og redusere fluoridet med litiumdamp ved 1100–1275 °C. Fysiologisk virkning Actinium regnes som et farlig radioaktivt stoff på linje med radium og plutonium. Actinium Atomsymbol Ac     Atomnummer 89   Relativ atommasse 227,0278   Smeltepunkt 1050 °C   Kokepunkt 3200 °C   Massetetthet 10,07 g/cm3    Oksidasjonstall III   Elektronkonfigurasjon [Rn]6d7s2 Les mer i Store norske leksikon actiniumserien actinoider radioaktivitet grunnstoff periodesystemet